Mergînd mai departe: un actor își poate spune părerea, în teatrele românești, asupra textelor alese sau a regizorilor invitați? Dacă răspunsul este nu, atunci cum faci? Ce se întîmplă dacă nu vreau să lucrez cu un anumit regizor, dacă nu îmi place teatrul pe care îl face sau dacă nu mă înțeleg cu el? Sau dacă nu îmi place textul? Sînt obligat, conform contractului de muncă, să urc pe scenă? Cît de mult se consultă directorii de teatre cu trupa atunci cînd este invitat un regizor să lucreze acolo? Au actorii vreun cuvînt de spus? Îi întreabă cineva despre ce vor să vorbească pe scenă, ce îi face să vibreze, care le sînt necesitățile artistice? Pentru mine, sistemul de tip teatru de proiect – companii subvenționate, așa cum este în Belgia și Franța (cu excepția Comediei Franceze) – este cadrul cel mai bun.